**ЗАДАНИЕ**

**КОНКУРС ЗА ГРАФИЧЕН ЗНАК (ЛОГО) НА БЪЛГАРСКОТО ПРЕДСЕДАТЕЛСТВО НА СТРАТЕГИЯТА НА ЕС ЗА ДУНАВСКИЯ РЕГИОН ПРЕЗ 2026 Г.**

Настоящото задание е част от документацията за участие в конкурс за изработване на графичен знак (лого) за Българското председателство на Стратегията на ЕС за Дунавския регион през 2026 г.

1. **Контекст**

Стратегията на ЕС за Дунавския регион (Дунавската стратегия, ДС) обединява девет държави членки на ЕС (Австрия, България, Хърватия, Чехия, Германия, Унгария, Румъния, Словакия и Словения) и пет държави извън ЕС (Босна и Херцеговина, Република Молдова, Черна гора, Сърбия и Украйна), в които живеят 115 милиона жители.

Основната ѝ цел е сплотяване на усилията на всички тези държави от Дунавския регион за справяне с предизвикателствата, пред които са изправени и за засилване сътрудничеството и партньорството между тях за постигане на икономическо, социално и териториално сближаване. Чрез Стратегията се създават синергии и се улеснява изграждането на мрежи между всички заинтересовани страни с цел по-ефективно използване на наличните ресурси.

Дунавската стратегия обхваща четири основни тематични сфери: свързаност, опазване на околната среда, изграждане на просперитет и сигурност.

България ще поеме председателството на Стратегията на ЕС за Дунавския регион от 1 януари 2026 година. В качеството си на ротационен Председател страната ни ще подкрепя Стратегията в изпълнението на целите ѝ, свързани със справяне с общите предизвикателства за региона в областта на свързаността, опазването на околната среда, подкрепата на регионалната идентичност, подкрепата на икономическия растеж, сближаването и засиленото сътрудничеството, сигурността. Устойчивата свързаност за един конкурентоспособен Дунавски регион и приносът на България като фактор за устойчиво развитие и регионално сътрудничество ще бъдат сред посланията на председателството.

1. **Предмет на конкурса**

Предметът на конкурса обхваща изработване на графичен знак (лого) за Българското председателство на Стратегията на ЕС за Дунавския регион през 2026 г.

1. **Цели на конкурса**
	1. **Основна цел**

Да се създаде обща визуална идентичност за събитията, свързани с Българското председателство на Стратегията на ЕС за Дунавския регион, която да отразява приоритетите и визията за бъдещето на региона. Използването на логото ще спомогне за бързото и лесно асоцииране на всички инициативи и дейности в хода на Българското председателство.

Логото ще се използва в комуникационни материали на множество институции и канали – печатни, аудио и видео материали, както и в дигиталното пространство. То трябва да бъде разпознаваемо и да отразява целите на конкурса.

б. **Специфични цели**

Визуалната идентичност има за цел да се подчертае ангажираността и ролята на България в Стратегията на ЕС за Дунавския регион. Логото следва да отразява:

* идеята за свързаност на региона;
* ролята на България в Дунавския регион и приноса ѝ като фактор за устойчиво развитие и регионално сътрудничество;
* географската и културната връзка на България с река Дунав и региона.
1. **Изисквания към логото**
* Логото трябва да бъде авторско, оригинално, съвременно, разпознаваемо и асоциативно, синхронизирано с примерите за европейска визуална идентичност и политиките на Дунавската стратегия.
* Да бъде четимо и функционално за различни формати – печат, дигитални платформи, сувенири.
* Да позволява допълването на слоган на български и английски език. Да бъде в няколко различни варианта на графичния знак (цветен, черно-бял, негатив, контурен и върху плътна едноцветна основа).
* Графичният образ трябва да се характеризира с лаконичност и яснота и да дава възможност да бъде разработен в цялостна система за визуална идентичност.
* Да има като елемент надпис "Българско председателство на Стратегията на ЕС за Дунавския регион" на български и на английски език (Bulgarian Presidency of the EU Strategy for the Danube Region ).
1. **Изисквания към проектите**

Предложените проекти трябва да съответстват на изискванията по т. ІV, като всеки кандидат може да участва с до 3 (три) проекта.

Предложенията трябва да са съобразени с целите на конкурси.

Предложенията трябва да съдържат графичен образи и да се предоставят на хартиен и електронен носител.

Няма ограничения по отношение на цветовия код.

Електронният носител трябва да съдържа файлове в JPG (min 2500 px по дългата страна, резолюция 300 dpi) или PDF формат, СMYK (А3, 300 dpi), RGB (А3, 300 dpi). Общият размер на всички файлове не трябва да надхвърля 8 МВ.

На хартиен носител предложенията за лого трябва да бъдат разпечатани в А3 формат. Знакът да се вписва в размер приблизително 25 см и намален до приблизително 25 мм.

Кандидатите трябва да предоставят кратко описание и обосновка на концепцията за предложеното лого на шрифт „Times New Roman“, размер 12, в Word формат (до 1800 знака) и най-основните технически характеристики – използван шрифт, цветове (CMYK, Adobe RGB) и пропорции на графичната и текстовата част от логото.

Кандидатът, с когото бъде сключен договор за прехвърляне на собствеността и авторските права върху графичен знак (лого), следва да представи в срок от 14 календарни дни от сключването на договора разработен бранд бук за приложенията на избрания знак за различни информационни и комуникационни канали, допълнително конкретизирани от Министерството на регионалното развитие и благоустройството.

1. **Очаквани резултати и въздействие**

Очакваният краен резултат е професионален, иновативен и качествен проект на графичен знак (лого) на Българското председателство на Стратегията на ЕС за Дунавския регион през 2026 г., изработен по най-високите професионални стандарти.

Кандидатът трябва да генерира атрактивна идея и предложение, които да са ясно разпознаваеми и да спомогнат за популяризиране на дейностите на Българското председателство на Стратегията на ЕС за Дунавския регион.

1. **Оценяване**

При вземането на решение членовете на журито ще се ръководят от следните критерии:

* Съобразяване с целите на Стратегията.
* Ясна концепция.
* Яснота и недвусмисленост на визуалните послания.
* Оригиналност и креативност.
* Художествена и естетическа стойност.
* Лаконичност и яснота на графичния образ.
* Функционалност на логото и възможност за разработване в цялостна система за визуална идентичност.